Kaaps-Maleise kos is maklik op die kassie | Netwerk24
14 November 2018 05:00
Waar is 'n beter plek om meer oor Kaaps-Maleise kos te leer as in die huis van kundiges?
Fatima en Gadija Sydow. Dié tweelingsusters verwelkom kykers in hul familiehuis en deel hul koswenke.
In die Via-kosprogram Kaap, kerrie en koesisters word kykers elke week genooi na die tweelingsusters Fatima en Gadija Sydow se familiekombuis in Manenberg, waar hulle die geheime van die Kaaps­Maleise kookkuns deel.
Die derde reeks van dié TV-program is tans op die kassie te sien. Die reeks vier nie net hierdie gewilde kosstyl nie, maar bring ook hulde aan die gemeenskapshelde van die Kaapse Vlakte.
"Ons wou ons liefde vir kos en ons gemeenskap deel," sê Fati-ma oor die program.
"En wat is 'n beter manier om dit te doen as op die TV?"
Fatima is 'n kookboekskrywer en spysenier, terwyl Gadija as 'n bibliotekaresse werk.
In elke episode word 'n ikoon uit hul gemeenskap na hul kombuis genooi om vir hulle 'n dankiesêfeesmaal te berei.
"Ek kommunikeer deur kos te maak," sê Fatima, "dís hoe ek wys as ek vir mense omgee."
Gadija sê: "Kos beteken baie vir my – nie net omdat ek daarvan hou om te eet nie, maar omdat kosmaak en bak 'n vorm van terapie vir my is. Ek hou van hoe my kos mense laat voel – hulle het altyd 'n groot glimlag ná die tyd."
Nuwe episodes vanKaap, kerrie en koesistersword elke Maandag 17:00 op Via (DStv-kanaal 147) uitgesaai met heruitsendings op Dinsdae 19:00 en 15:30.